**Ινδιάνος Σιάτλ: «Ένα παλιό μήνυμα για το σύγχρονο κόσμο»**

**Θέμα:** Η γεμάτη σοφία και αξιοπρέπεια απάντηση του Σιάτλ προς τον πρόεδρο Φραγκλίνο Πηρς να σεβαστούν οι λευκοί τη γη που ζητούν να αγοράσουν από Ινδιάνους.

**Βασική ιδέα:** Η σχέση του ανθρώπου με το φυσικό περιβάλλον.

**Ενότητες - Πλαγιότιτλοι:**

1η ενότητα: «Ο μεγάλος αρχηγός… και δεν καταλαβαίνει»: Η διαφορετική αντίληψη για τη σχέση του ανθρώπου με τη γη.

2η ενότητα: «Αν αποφασίσω… και την αρχή του θανάτου»: Η αλληλεξάρτηση των όντων μέσα στη φύση.

3η ενότητα: «Πουθενά δε βρίσκεται… δεν οσμίζεται τίποτα»: Οι πόλεις των λευκών στα μάτια του ερυθρόδερμου.

4η ενότητα: «Αν ξέραμε,… από την κοινή μοίρα»: Προτροπές προς τους λευκούς για σεβασμό και αγάπη της γης.

**Χαρακτηρισμός προσώπων:**

Μέσα από το κείμενο διαφαίνονται ξεκάθαρα ο χαρακτήρας και οι αντιλήψεις δύο φυλετικών ομάδων, των ερυθρόδερμων Ινδιάνων και των λευκών κατακτητών, καθώς και το χάσμα δύο πολιτισμών σχετικά με το ζήτημα της σχέσης του ανθρώπου με τη φύση.

1. Oι Iνδιάνοι: Οι Ινδιάνοι, διά στόματος του αρχηγού τους Σιάτλ, στηρίζουν τον παραδοσιακό τους πολιτισμό στην αρμονική και ισορροπημένη σχέση τους με τη φύση και στο σεβασμό που τους εμπνέει αυτή, γιατί έχουν την πεποίθηση ότι είναι ιερή, ακατάλυτη και απαραβίαστη.

2. Oι Δυτικοί: Οι Δυτικοί, από την άλλη μεριά, εντελώς ξένοι προς τον πολιτισμό και τον τρόπο σκέψης των ιθαγενών, εκφράζουν τον υλιστικό τρόπο ζωής που επιτάσσει την επιβολή του ανθρώπου στο φυσικό περιβάλλον και την ανεξέλεγκτη εκμετάλλευση των φυσικών πόρων.

3. O φύλαρχος Σιάτλ: Ο Ινδιάνος Σιάτλ, παρόλο που ο ίδιος θεωρεί τον εαυτό του άγριο και απολίτιστο, έχει ωστόσο απόλυτη επίγνωση της μοίρας τόσο της φυλής του όσο και της απειλούμενης ινδιάνικης γης. Γνωρίζει ότι η φυλή του είναι ανήμπορη να αντισταθεί στις κατακτητικές βλέψεις των λευκών και ως συνετός αρχηγός, αντί να προσφύγει στη βία, καταφεύγει σε ένα κήρυγμα γεμάτο ανθρώπινη αξιοπρέπεια και σεβασμό προς το φυσικό περιβάλλον. Η απάντησή του έχει πανανθρώπινο χαρακτήρα, ενώ ο ίδιος αποδεικνύεται προφητικός, καθώς προβλέπει ότι η αλόγιστη εκμετάλλευση της φύσης θα οδηγήσει στον αφανισμό και στην οικολογική καταστροφή.

**Αφηγηματική τεχνική:** Πρωτοπρόσωπη αφήγηση (ο αφηγητής ταυτίζεται με τον Σιάτλ, τον Ινδιάνο, άρα α΄ πληθυντικό πρόσωπο), αφήγηση σε γ΄ ενικό σε ένδειξη σεβασμού και σε β΄ πληθυντικό απευθυνόμενος προς τους λευκούς.

**Γλώσσα - Ύφος:** Γλώσσα: Απλή δημοτική. Ύφος: Απλό και παραστατικό.

**Εκφραστικά μέσα:**

1. Μεταφορές: «Πώς μπορείτε… τη ζέστα της γης;», «...κάθε ζουζούνι είναι… ιερό», «Με το ταμάχι που έχει θα καταπιεί τη γη...», «...ιερή γωνιά του δάσους…», «...το θέαμα των φουντωμένων λόφων το κηλιδώσουν…», «…έχε γεια στο φαρί…», «Του ερυθρόδερμου του είναι ακριβός ο αγέρας…», «...τις ελπίδες που περιγράφει…», «…τα οράματα που ανάφτει στο μυαλό τους…», «…οι ακρογιαλιές… θα φυλάγουν τα πνεύματα του λαού μου…», «Αν σας την πουλήσουμε… αγαπήστε την… κρατήστε ζωντανή στο λογισμό σας τη μνήμη της γης…».

2. Παρομοιώσεις: «σαν αδέρφια του», «Σαν ένας που χαροπολεμάει για μέρες πολλές», «όπως το βρέφος αγαπάει το χτύπο της μητρικής καρδιάς».

3. Ασύνδετο σχήμα: «Κάθε αστραφτερή πευκοβελόνα,... κάθε ξέφωτο...», «Όταν όλα τα βουβάλια σφαχτούν… χνότο...», «Αν σας την πουλήσουμε… διατηρήστε τη για τα τέκνα σας...».

4. Επαναλήψεις: «Ο μεγάλος αρχηγός μηνάει... Ο μεγάλος αρχηγός μηνάει...», «Κάθε μέρος... Κάθε αστραφτερή..., κάθε αμμούδα…, κάθε θολούρα…, κάθε ξέφωτο και κάθε ζουζούνι...», «...πρέπει να τον καταχτήσει, και αφού τον καταχτήσει...», «Ο Θεός μας είναι ο ίδιος Θεός», «Πουθενά δε βρίσκεται... Πουθενά δε βρίσκεται...», «Αν ξέραμε... αν ξέραμε…», «Μας είναι κρυφά... επειδή μας είναι κρυφά...», «...με όλη σας τη δύναμη, με όλη την τρανή μπόρεσή σας, με όλη την καρδιά σας...», «...ο Θεός σας είναι ο ίδιος Θεός».

5. Αντιθέσεις: «Η γη δεν είναι αδελφός του, αλλά εχθρός...», «Σημαίνει το τέλος της ζωής και την αρχή του θανάτου», «Αν ξέραμε, μπορεί να καταλαβαίναμε… ≠ Αλλά εμείς είμαστε άγριοι».

6. Εικόνες: «Κάθε αστραφτερή πευκοβελόνα, κάθε αμμούδα στις ακρογιαλιές... κάθε ζουζούνι που ζουζουνίζει...», «Όταν όλα τα βουβάλια σφαχτούν… πού να βρεις το ρουμάνι;», «Πουθενά δε βρίσκεται μια γωνιά… το ψιθύρισμα που κάνουν τα ζουζούνια πεταρίζοντας», «…όταν ένας άνθρωπος δεν μπορεί ν’ αφουγκραστεί… τα συνακούσματα των βατράχων…», «…από τη μνήμη δεν απομείνει… τα πνεύματα του λαού μου…».

**Ιδέες - Συναισθήματα**:

* Η σημασία του φυσικού περιβάλλοντος για τον άνθρωπο.
* Η αντιπαλότητα των λευκών με τη φύση έχει ως αιτία την απληστία του κέρδους.
* Κάθε πολιτισμός έχει την αξία του και τις αρχές του.

**Τα επιχειρήματα του Σιάτλ** (επίκληση στο συναίσθημα και στη λογική)**:**

– ο Ινδιάνος Σιάτλ οφείλει  να μελετήσει την πρόταση του προέδρου των ΗΠΑ, αλλιώς οι λευκοί θα πάρουν τη γη των Ινδιάνων με τη βία (λογικό)

– η φύση δεν είναι δυνατό να γίνει αντικείμενο αγοραπωλησίας, γιατί είναι ιερή και δεν ανήκει σε κανένα (συναισθηματικό)

– οι λευκοί δεν καταλαβαίνουν τους Ινδιάνους , γιατί  βλέπουν τη φύση  ως αντικείμενο εκμετάλλευσης (λογικό)

– ο άνθρωπος δεν μπορεί να ζήσει χωρίς τα ζώα, γιατί  μοιάζουν (λογικό)

– όπως ο θεός είναι κοινός, έτσι και η φύση ανήκει σε όλους (λογικό)

– δεν πρέπει να βλάπτουμε τη φύση, γιατί ο άνθρωπος δε θα μπορέσει να επιβιώσει (λογικό)

– η ζωή των λευκών δεν έχει κανένα νόημα, γιατί ζουν στις πόλεις, μακριά από τη φύση (λογικό)

– αν η γη των Ινδιάνων πουληθεί στους λευκούς, θα πρέπει να την αγαπήσουν και να τη φροντίσουν όπως εκείνοι (λογικό-συναισθηματικό)

– η γη ανήκει στον Θεό, ο οποίος είναι κοινός για τους ανθρώπους, όπως και η μοίρα (λογικό-συναισθηματικό).

**ΦΥΛΛΑ ΕΡΓΑΣΙΑΣ**: **«ένα παλιό μήνυμα για το σύγχρονο κόσμο»**

**Ομάδα 1η**

1. Το κείμενο γράφηκε το 1855. Ωστόσο θα μπορούσαμε να ισχυριστούμε ότι έχει επικαιρότητα. Μπορείτε να εντοπίσετε στοιχεία του που επαληθεύονται σήμερα;
2. Να δώσετε σε μία παράγραφο (80-100 λέξεων)  παραδείγματα από την καταστροφή του περιβάλλοντος σήμερα.

**Ομάδα 2η**

1. Πώς βλέπει ο ερυθρόδερμος τη ζωή στις πολιτείες των λευκών; (με εκφράσεις του κειμένου).
2. Πιστεύετε ότι έχουν επικαιρότητα τα λόγια του; Να περιγράψετε σε μία παράγραφο 80-100 λέξεων τη ζωή σε μια σύγχρονη μεγαλούπολη.

**Ομάδα 3η**

**1.**Πώς βλέπει ο ερυθρόδερμος τη φύση;

2. Θεωρείτε ότι η σχέση του ερυθρόδερμου με τη φύση θα μπορούσε να αποτελέσει ένα μάθημα για το σύγχρονο άνθρωπο; Σχολιάστε σε μία παράγραφο 80-100 λέξεων τη σχέση που οφείλουμε να έχουμε σήμερα με τη φύση.

**Ομάδα 4η**

1. Διαβάστε προσεκτικά την τρίτη παράγραφο και απαντήστε στην ερώτηση: Πώς αντιμετωπίζει ο λευκός τη φύση και γιατί;
2. Τι πρέπει να κάνει ο άνθρωπος σήμερα, ώστε, χωρίς να παραιτηθεί από την εκμετάλλευση της γης, να μην αφήσει πίσω του μια έρημο; Να αναλύσετε την άποψή σας σε μία παράγραφο 80- 100 λέξεων.